b"\n_START_ARTICLE_\nMill Ends Park\n_START_PARAGRAPH_\nMill Ends Park on Guinnessin enn\xc3\xa4tysten kirjan mukaan maailman pienin puisto eli m\xc3\xa4\xc3\xa4r\xc3\xa4tty viheralue. Puisto perustettiin 17. maaliskuuta 1948 Pyh\xc3\xa4n Patrickin p\xc3\xa4iv\xc3\xa4n\xc3\xa4 Portlandin kaupunkiin Oregonin osavaltioon irlantilaisten haltijoiden (leprechaun) siirtomaaksi. Puisto on ympyr\xc3\xa4n muotoinen, pinta-alaltaan 0,3 neli\xc3\xb6metri\xc3\xa4 ja se sijaitsee liikenteenjakajassa, johon alun perin piti tulla lyhtypylv\xc3\xa4s. Koska liikenteenjakajaa ei vuonna 1948 paikalle ilmaantunut, alkoi siin\xc3\xa4 kasvaa rikkaruohoja. Oregon Journal -lehden irlantilainen kolumnisti Dick Fagan istutti paikkaan kukkia ja nimesi sen lehtikolumninsa Mill Ends mukaan._NEWLINE_Fagan on kuvaillut puistonsa syntytarinaa seuraavasti. Fagan katsoi ikkunasta alas ja n\xc3\xa4ki haltijan kaivavan kuoppaa. H\xc3\xa4n juoksi alas ja nappasi haltijan kiinni ja sai silt\xc3\xa4 yhden toivomuksen. Fagan toivoi omaa puistoa, mutta ei huomannut kertoa sen kokoa, joten haltija antoi h\xc3\xa4nelle kyseisen kuopan. Seuraavien vuosikymmenten aikana Fagan kuvaili hulluttelevissa kolumneissaan useasti puistoa ja siell\xc3\xa4 asuvaa yst\xc3\xa4v\xc3\xa4\xc3\xa4ns\xc3\xa4 Patrick O'Toole -nimist\xc3\xa4 haltijaa._NEWLINE_Fagan menehtyi sy\xc3\xb6p\xc3\xa4\xc3\xa4n 1969, mutta toiset jatkoivat puiston hoitamista sen j\xc3\xa4lkeen. Puisto sai virallisen puiston aseman Portlandin kaupungissa 1976. Vuonna 2006 puisto siirrettiin v\xc3\xa4liaikaisesti rakennust\xc3\xb6iden tielt\xc3\xa4 Two World Trade Center Plazaan."